Key

**Nouns and adjectives: Verbs:**

\_\_\_\_\_\_\_\_ = Nominative Indicative verb

\_\_\_\_\_\_\_\_ = Accusative Participle

\_\_\_\_\_\_\_\_ = Genitive Infinitive

\_\_\_\_\_\_\_\_ = Dative Subjunctive Verb

------------ = Ablative Imperative

**III**

Lugete, o Veneres Cupidinesque 1

et quantum est hominum venustiorum:

passer mortuus est meae puellae,

passer, deliciae meae puellae,

quem plus illa oculis suis amabat. 5

Nam mellitus erat suamque norat

ipsam tam bene quam puella matrem,

nec sese a gremio illius movebat,

sed circumsiliens modo huc modo illuc

ad solam dominam usque pipiabat. 10

Qui nunc it per iter tenebricosum

illud, unde negant redire quemquam.

At vobis male sit, malae tenebrae

Orci, quae omnia bella devoratis:

tam bellum mihi passerem abstulistis. 15

O factum male! O miselle passer!

Tua nunc opera meae puellae

flendo turgiduli rubent ocelli.

**V**

Vivamus mea Lesbia, atque amemus,

rumoresque senum severiorum

omnes unius aestimemus assis!

soles occidere et redire possunt:

nobis cum semel occidit brevis lux,

nox est perpetua una dormienda.

da mi basia mille, deinde centum,

dein mille altera, dein secunda centum,

deinde usque altera mille, deinde centum.

dein, cum milia multa fecerimus,

conturbabimus illa, ne sciamus,

aut ne quis malus invidere possit,

cum tantum sciat esse basiorum.

**VII**

Quaeris, quot mihi basiationes

tuae, Lesbia, sint satis superque.

quam magnus numerus Libyssae harenae

lasarpiciferis iacet Cyrenis

oraclum Iovis inter aestuosi

et Batti veteris sacrum sepulcrum;

aut quam sidera multa, cum tacet nox,

furtivos hominum vident amores:

tam te basia multa basiare

vesano satis et super Catullo est,

quae nec pernumerare curiosi

possint nec mala fascinare lingua.

**VIII**

Miser Catulle, desinas ineptire,

et quod vides perisse perditum ducas.

fulsere quondam candidi tibi soles,

cum ventitabas quo puella ducebat

amata nobis quantum amabitur nulla.

ibi illa multa cum iocosa fiebant,

quae tu volebas nec puella nolebat,

fulsere vere candidi tibi soles.

nunc iam illa non vult: tu quoque impotens noli,

nec quae fugit sectare, nec miser vive,

sed obstinata mente perfer, obdura.

vale puella, iam Catullus obdurat,

nec te requiret nec rogabit invitam.

at tu dolebis, cum rogaberis nulla.

scelesta, vae te, quae tibi manet vita?

quis nunc te adibit? cui videberis bella?

quem nunc amabis? cuius esse diceris?

quem basiabis? cui labella mordebis?

at tu, Catulle, destinatus obdura.

**IX**

Verani, omnibus e meis amicis 1

antistans mihi milibus trecentis,

venistine domum ad tuos penates

fratresque unanimos anumque matrem?

Venisti. O mihi nuntii beati! 5

Visam te incolumem audiamque Hiberum

narrantem loca, facta, nationes,

ut mos est tuus, applicansque collum

iucundum os oculosque suaviabor.

O quantum est hominum beatiorum, 10

quid me laetius est beatiusve?

**XLV**

Acmen Septimius suos amores

tenens in gremio 'mea' inquit 'Acme,

ni te perdite amo atque amare porro

omnes sum assidue paratus annos,

quantum qui pote plurimum perire,

solus in Libya Indiaque tosta

caesio veniam obvius leoni.'

Hoc ut dixit, Amor sinistra ut ante

dextra sternuit approbationem.

At Acme leviter caput reflectens

et dulcis pueri ebrios ocellos

illo purpureo ore suaviata,

'Sic' inquit 'mea vita Septimille,

huic uni domino usque serviamus,

ut multo mihi maior acriorque

ignis mollibus ardet in medullis.'

Hoc ut dixit, Amor sinistra ut ante

dextra sternuit approbationem.

Nunc ab auspicio bono profecti

mutuis animis amant amantur.

Unam Septimius misellus Acmen

mavult quam Syrias Britanniasque:

uno in Septimio fidelis Acme

facit delicias libidinesque.

Quis ullos homines beatiores

vidit, quis Venerem auspicatiorem?

**L**

Hesterno, Licini, die otiosi

multum lusimus in meis tabellis,

ut convenerat esse delicatos:

scribens versiculos uterque nostrum

ludebat numero modo hoc modo illoc,

reddens mutua per iocum atque vinum.

Atque illinc abii tuo lepore

incensus, Licini, facetiisque,

ut nec me miserum cibus iuvaret

nec somnus tegeret quiete ocellos,

sed toto indomitus furore lecto

versarer, cupiens videre lucem,

ut tecum loquerer, simulque ut essem.

At defessa labore membra postquam

semimortua lectulo iacebant,

hoc, iucunde, tibi poema feci,

ex quo perspiceres meum dolorem.

Nunc audax cave sis, precesque nostras,

oramus, cave despuas, ocelle,

ne poenas Nemesis reposcat a te.

Est vehemens dea: laedere hanc caveto.

**LXV**

Etsi me assiduo confectum cura dolore

     sevocat a doctis, Ortale, virginibus,

nec potis est dulcis Musarum expromere fetus

     mens animi (tantis fluctuat ipsa malis:

namque mei nuper Lethaeo gurgite fratris

     pallidulum manans alluit unda pedem,

Troia Rhoeteo quem subter litore tellus

     ereptum nostris obterit ex oculis -

\* \* \* \* \* \* \* \*

     Numquam ego te, vita frater amabilior,

aspiciam posthac? At certe semper amabo,

     semper maesta tua carmina morte canam,

qualia sub densis ramorum concinit umbris

     Daulias, absumpti fata gemens Ityli -

sed tamen in tantis maeroribus, Ortale, mitto

     haec expressa tibi carmina Battiadae,

ne tua dicta vagis nequiquam credita ventis

     effluxisse meo forte putes animo,

ut missum sponsi furtivo munere malum

     procurrit casto virginis e gremio,

quod miserae oblitae molli sub veste locatum,

     dum adventu matris prosilit, excutitur,

atque illud prono praeceps agitur decursu,

     huic manat tristi conscius ore rubor.

**LXXII**

Dicebas quondam solum te nosse Catullum,

     Lesbia, nec prae me velle tenere Iovem.

dilexi tum te non tantum ut vulgus amicam,

     sed pater ut gnatos diligit et generos.

nunc te cognovi: quare etsi impensius uror,

     multo mi tamen es vilior et levior.

qui potis est, inquis? quod amantem iniuria talis

     cogit amare magis, sed bene velle minus.

**LXXXV**

Odi et amo. Quare id faciam, fortasse requiris.

     Nescio, sed fieri sentio et excrucior.

**LXXXVI**

Quintia formosa est multis. mihi candida, longa,

     recta est: haec ego sic singula confiteor.

totum illud formosa nego: nam nulla venustas,

     nulla in tam magno est corpore mica salis.

Lesbia formosa est, quae cum pulcerrima tota est,

     tum omnibus una omnis surripuit Veneres.

**XCII**

Lesbia mi dicit semper male nec tacet umquam

     de me: Lesbia me dispeream nisi amat.

quo signo? quia sunt totidem mea: deprecor illam

     assidue, verum dispeream nisi amo.

**CVII**

Si quicquam cupido optantique optigit umquam

     insperanti, hoc est gratum animo proprie.

quare hoc est gratum nobis quoque carius auro

     quod te restituis, Lesbia, mi cupido.

restituis cupido atque insperanti, ipsa refers te

     nobis. o lucem candidiore nota!

quis me uno vivit felicior aut magis hac res

     optandas vita dicere quis poterit?

**CIX**

Iucundum, mea vita, mihi proponis amorem

     hunc nostrum inter nos perpetuumque fore.

Di magni, facite ut vere promittere possit,

     atque id sincere dicat et ex animo,

ut liceat nobis tota perducere vita

     aeternum hoc sanctae foedus amicitiae.